陳奉議生辰
作者：釋德洪
朝代：宋

paragraphs: 華國生賢俊，江山孕秀靈。
鴨頭淦水綠，螺髻玉筒青。
敏捷收科第，奇豪見典刑。
咲談回暖律，詩句挾風霆。
官偶求彭澤，才宜在漢庭。
麒麟横逆氣，鸑鷟歛修翎。
民訟多閒日，棠陰自滿亭。
浪傳書課奏，須看鼎彞銘。
仲夏逢佳節，非煙聚杳冥。
數蓂餘一葉，推道間千齡。
阡陌登豐後，笙歌爛熳聽。
綺筵環妙麗，壽斝捧娉婷。
歡洽連更燭，情高促畫屏。
九衢花照夜，萬井月開扃。
風颭銀河動，天驚玉露零。
三台星密處，旁有老人星。